Earlyn Cloud, Zietske Saaiman en Colin Meyer, wat verlede jaar deel van Absa se mentorskapprogram was, bring in Kicking Up Dust ’n uitstalling byeen wat ’n emosionele en sensoriese reaksie is op die gevolge en die belewenisse van die droogte in die Klein Karoo. Dit is in wese reeds ’n droë landskap wat deursettingsvermoë en volharding van die landbougemeenskap verg, wat grootliks bydra tot ’n volhoubare ekonomie in die plaaslike omgewing. Elke Oudtshoorniet se lewe is verweef met wat die omgewing bied. Met die lang droogte wat die gebied teister, maak die kunstenaars gebruik van verskeie tekentegnieke en materiaal uit die onmiddellike omgewing om ’n gemeenskaplike reaksie uit te lok. Maar die plaaslike is ook deel van die globale prentjie van hoe klimaatsverandering almal raak.
Cloud vang met ’n reeks sketse die impak van die droogte op die omgewing en die gemeenskap van Oudtshoorn vas. “My werk beklemtoon, met die tentoonstelling van die hande van plaaslike boere, hulle families en werknemers, die belangrike rol wat hande in ons daaglikse lewens speel. Deur die voorstelling van hande word ’n gesamentlike gevoel van hoop, samekoms, saam bid en verdraagsaamheid geskep.”
Saaiman se werke weerspieël die veranderings wat deur die droogte op Oudtshoorn teweeg gebring is, verder as net die fisiese veranderings aan die landskap. Mense se verhoudings met hulle omgewing verander soos wat hulle gedwing word om aan te pas en hulle liggame op verskillende maniere sin uitmaak van die elemente daarin. Die natuurlike balans van wat eens ’n redelike vreedsame naasbestaan was, word versteur. Haar werke skep ’n bewustheid by die kyker wat in ’n omgewingsbewustheid omskep word.
#CreativeChange is ’n uitstalling wat deur die Make a Difference Leadership Foundation aangebied word. Owen Claassen, oftewel die Karoo se Michelangelo, se beeldhouwerk word hierin gesien. Claassen vertel dat elke beeld wat hy maak, ’n storie vertel. “Alles wat ek maak, is iets wat ek sien. Dit begin by afval-staal, staal wat ek optel. My kuns bring ook verligting in die gemeenskap. Kinders uit die gemeenskap maak die beelde skoon en sorg dat die planke netjies geskuur word. So wys ek ook die kinders watter moontlikhede daar vir hulle in die kunste is” vertel hy. Sy werk het ’n alledaagse klem: ’n pragtige uitbeelding van die Karoo-platteland.
Barry het ’n passie vir die omgewing, natuurlike lewe en die mens se verhouding met die natuur. Sy en haar man, ’n natuurbewaarder, en hulle twee jong dogters het vir 23 jaar op ’n afgeleë natuurreservaat in die Klein Karoo (Gamkaberg) gewoon. Hulle het in 2017 na Oudtshoorn verhuis, waar haar studio nou gebaseer is. Hierdie leefstyl van verdiep wees in die natuur het ’n groot invloed op haar werk en die manier waarop sy die wêreld sien. Sy het in 1985 met waterkleure begin verf op die ouderdom van 15 en met olies in 2001.
Haar agtergrond in grafiese ontwerp (voor digitale tegnologie) het die manier waarop sy alledaagse tonele rondom haar sien gevorm, asook hoe alle aspekte binne-in haar komposisies gebruik kan word om emosie te ontsluit. Sy glo dat kuns, in enige vorm, ’n baie belangrike rol speel om ons oë opnuut vir die wêreld om ons te open – om alledaagse voorwerpe of situasies op ’n manier te sien soos ons dit nog nie voorheen ervaar het nie en, spesifiek tot haar eie werk, te reflekteer op ons verhouding as mens teenoor die omgewing, op ’n plaaslike en globale vlak.